Զանգվածային սպանություն Դեյթոն քաղաքում

Դեյթոն քաղաքի զանգվածային սպանությունը տեղի է ունեցել 2019 թվականի օգոստոսի 4-ի վաղ առավոտյան, մոտավորապես ժամը 1:05-ին, Օհայո նահանգի Դեյթոն քաղաքում։ Միջադեպի հետևանքով զոհվել է 10 մարդ, այդ թվում՝ հանցագործը, առնվազն 27-ը վիրավորվել են։

Հրաձիգը սպանվել է ոստիկանության կողմից առաջին կրակոցներն արձակելուց ընդամենը 30 վայրկյան անց։ Խուզարկության ընթացքում հայտնաբերվել են օրագրեր և գրառումներ, որոնք ապացուցում են հանցագործի հակվածությունը հոմիցիդոմանիայի։ Նախնական հետաքննության ընթացքում իրավապահ մարմինների ներկայացուցիչները հայտարարություն են արել, որ սպանված տղամարդը հանցագործությունը կատարելու ռասայական կամ քաղաքական դրդապատճառներ չի ունեցել ։ Այս միջադեպը ԱՄՆ-ում 13 ժամվա ընթացքում երկրորդ դեպքն է դարձել Էլ Պասո քաղաքում տեղի ունեցած զանգվածային սպանությունից հետո։

Հրաձգություն 
Տեղական ժամանակով գիշերվա ժամը 1:05-ին «Anderson Manufacturing AM-15» հրացանով զինված տղամարդը կրակ է բացել քաղաքի կենտրոնական շրջանում գտնվող «Ned Peppers Bar» բարի մոտ գտնվող մի խումբ մարդկանց վրա՝ սպանելով 9 հոգու։ Դեյթոնի ոստիկանության պետ Ռիչարդ Բիլի խոսքով՝ կրակոցները սկսվելուց 20 վայրկյան անց ոստիկանության աշխատակիցների կողմից հայտնաբերվել է հրաձիգը, և առաջին կրակոցները արձակելուց մոտ 30 վայրկյան անց նրան գնդակահարել են հանցագործության վայրում։ Շենքը շրջապատելով՝ իրավապահ տարբեր հաստատությունների աշխատակիցները հանգստացողներին և մերձակա գիշերային մի քանի ակումբների և այլ հաստատությունների աշխատակիցներին տարհանել են և շրջապատել առել բարին հարող թաղամասը։ Ողջ մնացածներից և վիրավորներից մի քանի ականատեսներ հետագայում հայտնել են, որ հրաձգությունից քիչ առաջ հանցագործին մերժել էին բար մտնելու և սպասարկման հարցում։

Զոհեր 

Միջադեպի հետևանքով զոհվել է 9 մարդ, այդ թվում՝ մարդասպանի հարազատ քույրը և նրա ամուսինը։ Վիրավորներից 14-ը հրազենային վնասվածքներ են ստացել։ 4 մարդ ծանր վնասվածքներ են ստացել և ծայրահեղ ծանր վիճակում տեղափոխվել հիվանդանոց։ Սպանվածների թվում են եղել հինգ տղամարդ և չորս կին, զոհերի մեծ մասը սևամորթներ են եղել։ Զոհերի տարիքը տատանվում է 22-ից մինչև 57 տարեկան։

Հրաձիգ 
Հարձակվողի սպանությունից կարճ ժամանակ անց նրա ինքնությունը հաստատվել է։ Պարզվել է, որ նա փոքրիկ Բելբրուկ քաղաքի 24-ամյա բնակիչ է, անունը՝ Քոնոր Սթիվեն Բեթս։ Նախաքննության ընթացքում պարզվել է, որ սոցիալական ցանցերը մեծ դեր են խաղացել նրա կյանքում։ 

Հանցագործը բազմաթիվ հաշիվներ է ունեցել տարբեր սոցիալական ցանցերում և իրեն ներկայացրել է որպես հևի մետալ ժանրում երաժշտություն կատարող անիմեի և երաժշտական խմբերի երկրպագու, որոնց երգերի տեքստերը քարոզում են բռնություն, նեկրոֆիլիա, սատանիզմի էսկալացիա և կնատյացություն։ Սոցիալական ցանցերում իր պրոֆիլներում Բեթսը բազմիցս ընդգծել է, որ Հանրապետական կուսակցության, Դոնալդ Թրամփի և նրա ներգաղթի քաղաքականության հակառակորդն է։ Նաև օրագրերից կատարված գրառումների ուսումնասիրության ընթացքում պարզվել է, որ Քոնոր Բեթսը Դեմոկրատական կուսակցության, սոցիալիզմ-լիբերալիզմի կողմնակից է եղել, պաշտպանել Է քաղաքական գործիչ Էլիզաբեթ Ուորենի գործունեությունը և Անտիֆի միջազգային շարժման գործունեությունը։

Դեյթոնում կրակ բացելուց մի քանի ժամ առաջ հանցագործը դրական վերաբերմունք է հայտնել Էլ Պասո քաղաքի առևտրի կենտրոնում զանգվածային սպանության մասին հաղորդագրությունների վերաբերյալ, ներառյալ նրանք, որոնցում հանցագործը նկարագրել է այնպիսի սահմանումներ, ինչպիսիք են «ահաբեկիչը» և «սուպրեմասիստը»։ Այնուամենայնիվ, ապացույցներ չկան այն մասին, որ Բեթսը զանգվածային սպանություն է կատարել քաղաքական դրդապատճառների կամ որոշակի սոցիալական խմբի հանդեպ ատելության հիման վրա։

Ըստ իրավապահ մարմինների հաղորդագրությունների՝ Բեթսը մինչ այս միջադեպը, 2012 թվականին, լինելով ավագ դպրոցի աշակերտ, ձերբակալվել էր իր դասընկերների և դասընկերուհիների նկատմամբ ֆիզիկական հաշվեհարդարի և սեռական բռնության հրապարակային սպառնալիքների համար։ Նրա ձերբակալության ընթացքում խուզարկության ժամանակ հայտնաբերվել է տղաների և աղջիկների անուններով ցուցակ, ինչի կապակցությամբ Քոնորը որոշ ժամանակով հեռացվել էր ուսումնական հաստատությունում պարապմունքներից։ Մի շարք ընկերներ ու ծանոթներ ոստիկանությանը հայտնել են, որ Բեթսը դպրոցական տարիներին ապակառուցողական վարքագիծ է դրսևորել դպրոցի մյուս աշակերտների և ուսուցիչների նկատմամբ, բայց միևնույն ժամանակ ինքը բռնության է ենթարկվել, ինչի հետևանքով հայտարարել է դպրոցն ավարտելուց հետո հանցագործներին զանգվածային սպանելու ծրագրերի մասին։ Հանցագործի ազգականներն իրենց հերթին ոստիկանությանը հայտնել են, որ արդեն դպրոցական տարիներին Քոնորի վարքագծում շիզոֆրենիայի նշաններ և ախտանիշներ են ի հայտ եկել։

Արձագանք 

Օգոստոսի 7-ին Թրամփն այցելել է Դեյթոն և Էլ Պասո։

Արտաքին հղումներ 
 Զանգվածային սպանություն ԱՄՆ–ում
  // «Ազատություն» ռադիո
  // Forbes (Ռուսաստան)

Ծանոթագրություններ 

2019 սպանություններ